མདོར་ན་འབོད་ཚིག་སྟོང་པ་ཙམ་མ་ཡིན་པར་ལྔ་དང་ལྔ་བཅུའི་འཆར་གཞི་ནི་གལ་ཆེ་ལ་དོན་སྙིང་དང་ལྡན་པ་ཞིག་ཡིན་པ་དང་།ལྷག་པར་དུ་ལྔ་བཅུའི་འཆར་གཞི་འདི་ལྟ་བུ་ཞིག་ལག་བསྟར་མ་ཐུབ་ན་མ་འོངས་པར་བཙན་བྱོལ་ནང་གི་མི་རབས་རིམ་བཞིན་བརྗེས་ནས་ཡོང་སྐབས།རིགས་རྒྱུད་བོད་པ་ཡིན་པ་ཙམ་ལས་དོན་གྱི་བོད་པ་རྣལ་མ་ཞིག་ཡོང་རྒྱུ་ཁག་པོ་རེད།གཟུགས་ཆུང་ཆུང་དང་།སྣ་ལེབ་ལེབ།མིག་ཆུང་ཆུང་ཡིན་པ་རྒྱ་མི་དང་བོད་པ་མི་འདྲ་བ་ཆེན་པོ་མེད་སྟབས་མི་རིགས་གཞན་ཞིག་གིས་བལྟས་ན་བོད་པ་ཡིན་པའི་དམིགས་བསལ་རྟོགས་མི་ཐུབ་པ་ཞིག་རེད།བོད་ཀྱི་སྐད་ཡིག་གཏན་ནས་མི་ཤེས་པ་ཞིག་གིས་བོད་པའི་ཆོས་དང་རིག་གནས་ཤེས་མི་ཐུབ་ལ།མི་རིགས་ཀྱི་ལར་ཞེན་ཙམ་ཡོད་པའི་དབང་དུ་བཏང་ཡང་།དེ་ནི་རྒྱབ་ལྗོངས་གཏིང་ཟབ་མི་ཤེས་པའི་ཞེན་ཁོག་ཙམ་ཡིན།དེར་བརྟེན་གོང་དུ་བརྗོད་པ་བཞིན་བོད་པའི་འདུ་ཤེས་ཟབ་མོ་ཡོད་པ་དང་།བོད་ཀྱི་སྐད་ཡིག་རིག་གནས་ཤེས་པ།སྙིང་སྟོབས་དང་འཇོན་ཐང་ལྡན་པའི་མི་རབས་ཤིག་གསོ་སྐྱོང་བྱེད་པའི་འཆར་གཞི་སྒྲིག་མ་ཐུབ་ན་བོད་པའི་མིང་ཙམ་དུ་འགྱུར་རྒྱུར་བར་ཐག་རིང་པོ་ལྷག་མེད།།